Document ID: 32020R0474

Reference:
1.4.2020
SL
Uradni list Evropske unije
L 100/12
DELEGIRANA UREDBA KOMISIJE (EU) 2020/474
z dne 20. januarja 2020
o evropski zbirki podatkov o ladijskih trupih
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Direktive (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES (1) ter zlasti člena 19(7) Direktive,
ob upoštevanju naslednjega:
(1)
Za zagotovitev nemotene uporabe Direktive (EU) 2016/1629 bi bilo treba omogočiti poln dostop pristojnim organom držav članic, pogodbenicam Revidirane konvencije o plovbi po Renu in tretjim državam, ki so pooblaščene za opravljanje naloge v zvezi z uporabo Direktive (EU) 2016/1629 in Direktive Evropskega parlamenta in Sveta 2005/44/ES (2).
(2)
Poln dostop državam članicam omogoča, da sodelujejo med seboj in s tretjimi državami ter usklajujejo delo v zvezi z obdelavo podatkov o plovnih objektih, vpisanih v zbirki EHDB.
(3)
Dostop do zbirke EHDB samo za branje bi morali dobiti drugi organi, da bi lahko izvajali upravne ukrepe za zagotavljanje upravljanja prometa na plovni poti in infrastrukture, ohranjanja ali zagotavljanja varnosti plovbe ter zbiranja statističnih podatkov.
(4)
Za zagotovitev nemotenega delovanja zbirke EHDB in lažje preverjanje zahtev za dostop do nje bi morale države članice, pogodbenice Revidirane konvencije o plovbi po Renu in ustrezne tretje države določiti enotno kontaktno točko.
(5)
Za zagotovitev varnosti podatkov in nemotenega delovanja zbirke EHDB je primerno določiti korake, ki bi jih morale države članice upoštevati pri zagotavljanju dostopa do zbirke EHDB samo za branje.
(6)
Za lažje preverjanje sedanjih in preteklih podatkov o plovnem objektu ter informacij v zvezi z izdanimi spričevali in novimi vlogami za spričevala so potrebni visokokakovostni, primerljivi, zanesljivi in harmonizirani podatki o plovnih objektih za plovbo po celinskih plovnih poteh. Zato bi bilo treba določiti podroben seznam podatkov v zvezi s plovnim objektom.
(7)
Specifikacije bi morale ostati tehnološko nevtralne in odprte za inovativne tehnologije, uporabljati pa bi se morali načeli „samo enkrat“ in „privzeta interoperabilnost“. Upoštevati bi bilo treba načela in priporočila iz Evropskega akcijskega načrta za e-upravo za obdobje 2016–2020 (3) in evropskega okvira interoperabilnosti (4).
(8)
Kadar ukrepi iz te uredbe vključujejo obdelavo osebnih podatkov, bi bilo treba to izvesti v skladu s pravom Unije o varstvu osebnih podatkov, zlasti Uredbo (EU) 2018/1725 Evropskega parlamenta in Sveta (5), kar zadeva obdelavo s strani Evropske Komisije, ter Uredbo (EU) 2016/679 Evropskega parlamenta in Sveta (6), kar zadeva obdelavo s strani pristojnih organov držav članic.
(9)
Opravljeno je bilo posvetovanje z Evropskim nadzornikom za varstvo podatkov v skladu s členom 42 Uredbe (EU) 2018/1725 –
SPREJELA NASLEDNJO UREDBO:
Člen 1
Predmet urejanja in področje uporabe
Ta uredba določa pravila o zbiranju in obdelavi podatkov v Evropski zbirki podatkov o ladijskih trupih (v nadaljnjem besedilu: zbirka EHDB) iz člena 19 Direktive (EU) 2016/1629 in dostopu do njih ter dovoljene vrste dostopa in navodila za uporabo ter upravljanje zbirke podatkov.
Člen 2
Zbiranje podatkov
Države članice v zbirko EHDB vnesejo podatke za identifikacijo plovnega objekta iz Priloge 1 k tej uredbi.
Člen 3
Poln dostop do podatkov v zbirki EHDB in njihova obdelava
1.   Do podatkov dostopajo in jih obdelujejo pristojni organi držav članic, pogodbenice Revidirane konvencije o plovbi po Renu in tretje države, ki so pooblaščene za opravljanje nalog v zvezi z uporabo direktiv (EU) 2016/1629 in 2005/44/ES, da bi tako podprle izvajanje upravnih ukrepov za ohranjanje varne in udobne plovbe in zagotavljale uporabo Direktive (EU) 2016/1629.
2.   Vsaka država članica, pogodbenica Revidirane konvencije o plovbi po Renu in tretja država iz odstavka 1 sporoči Komisiji ime in naslov pristojnih organov iz odstavka 1.
3.   Države članice zagotavljajo usklajenost podatkov v registrih iz člena 17 Direktive (EU) 2016/1629 in podatkov iz zbirke EHDB.
4.   Poln dostop do zbirke EHDB se zagotovi v skladu s Prilogo 3 k tej uredbi.
Člen 4
Dostop do zbirke EHDB samo za branje
1.   Za izvajanje upravnih ukrepov za upravljanje prometa na plovni poti in infrastrukture, ohranjanje ali zagotavljanje varnosti plovbe in zbiranje statističnih podatkov se lahko organom držav članic, pogodbenic Revidirane konvencije o plovbi po Renu in tretjih držav iz člena 3(1) te uredbe, ki niso organi iz člena 3, omogoči dostop do zbirke EHDB samo za branje.
2.   Vsaka država članica, pogodbenica Revidirane konvencije o plovbi po Renu ali tretja država Komisiji sporoči ime in naslov organov iz odstavka 1 ter navede njihove uporabniške profile v skladu s Prilogo 2 k tej uredbi.
3.   Dostop do zbirke EHDB samo za branje se zagotovi v skladu s Prilogo 4 k tej uredbi.
Člen 5
Enotna kontaktna točka za zbirko EHDB
1.   Vsaka država članica, pogodbenica Revidirane konvencije o plovbi po Renu in tretja država iz člena 3(1) določi enotno kontaktno točko za Komisijo in druge države članice, da bi omogočila lažjo izmenjavo informacij o potrditvi dostopa v skladu s členoma 3 in 4. Obveščanje v skladu s členom 3(2) in členom 4(2) se opravi tako, da se zadevne informacije vnesejo v zbirko EHDB.
2.   Enotna kontaktna točka se izbere izmed pristojnih organov iz člena 3(1) te uredbe.
3.   Vsaka država članica, pogodbenica Revidirane konvencije o plovbi po Renu in tretja država iz člena 3(1) te uredbe sporoči Komisiji ime in kontaktne podatke enotne kontaktne točke za zbirko EHDB.
Člen 6
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. januarja 2020
Za Komisijo
Predsednica
Ursula VON DER LEYEN
(1)  UL L 252, 16.9.2016, str. 118.
(2)  Direktiva Evropskega parlamenta in Sveta 2005/44/ES z dne 7. septembra 2005 o usklajenih rečnih informacijskih storitvah (RIS) na celinskih plovnih poteh v Skupnosti (UL L 255, 30.9.2005, str. 152).
(3)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Evropski akcijski načrt za e-upravo za obdobje 2016–2020, Pospešitev digitalne preobrazbe uprave (COM(2016) 179 final).
(4)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Evropski okvir interoperabilnosti – strategija za izvajanje (COM(2017) 134).
(5)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
(6)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
PRILOGA 1
Podatki za identifikacijo plovnega objekta
Seznam podatkov za identifikacijo plovila iz Priloge 2 veljavnega evropskega standarda za določitev tehničnih zahtev za plovila, namenjena za plovbo po celinskih plovnih poteh, je seznam s podatki iz Priloge II k Direktivi (EU) 2016/1629.
PRILOGA 2
Uporabniški profili in pravice dostopa
1.1
Komisija zagotovi pravice dostopa posameznim uporabnikom, ki ustrezajo uporabniškim profilom, določenim v preglednici 1.
1.2   
Če so izpolnjene zahteve iz člena 46 Uredbe (EU) 2018/1725, lahko Komisija v skladu s členom 19(5) Direktive (EU) 2016/1629 zagotovi dostop do podatkovne zbirke Unije tudi mednarodnim organizacijam in organom tretje države. Uporabniški profili ali njihove pravice dostopa se lahko omejijo glede na rezultat ocene o ravni varstva osebnih podatkov fizičnih oseb.
Uporabniški profili
Opredelitev pojma
Pravice dostopa
Organ za tehnično potrjevanje
pristojni organ ali inšpekcijski organ za izdajo spričeval Unije za plovbo po celinskih plovnih poteh v skladu s členom 6 Direktive (EU) 2016/1629
ali
inšpekcijski organ za izdajo spričevala v skladu s členom 22 Revidirane konvencije o plovbi po Renu
ali
podoben pristojni organ tretjih držav, ki so jim zaupane naloge v zvezi z uporabo Direktive (EU) 2016/1629
ali
pristojni organ za izdajo enotne evropske identifikacijske številke plovila v skladu s členom 18 Direktive (EU) 2016/1629
poln dostop
Organ za RIS
pristojni organ za uporabo RIS in mednarodno izmenjavo podatkov v skladu s členom 8 Direktive 2005/44/ES
ali
organizacija, ki na podlagi dodelitve ali pogodbe upravlja sistem RIS in opravlja storitve RIS, kot so opredeljene v Direktivi 2005/44/ES
poln dostop (omejen na uporabo Direktive 2005/44/ES)
Statistični urad
nacionalni ali mednarodni uradi, pristojni za zbiranje statističnih podatkov
dostop samo za branje, ki se določi glede na rezultat ocene o ravni varstva osebnih podatkov fizičnih oseb
Mednarodne organizacije
Pooblaščeni uporabniki v mednarodnih organizacijah
dostop samo za branje, ki se določi glede na rezultat ocene o ravni varstva osebnih podatkov fizičnih oseb
Drugi organi
vsi organi za zagotavljanje upravljanja prometa na plovni poti in infrastrukture ter za ohranjanje ali zagotavljanje varnosti plovbe, kot so:
—
pristojni organ za upravljanje prometa,
—
upravitelj zapornic ali mostov,
—
ponudnik storitev reševanja in nujne pomoči,
—
organi za preprečevanje, odkrivanje in preiskovanje kaznivih dejanj,
—
organ za preiskave nesreč
dostop samo za branje
osebje Komisije
pooblaščeni uporabniki
(a)
pristojni za vzdrževanje zbirke EHDB ali
(b)
pristojni za politike plovbe po celinskih plovnih poteh
ponudnik tehničnih rešitev za vse funkcije;
dostop samo za branje
PRILOGA 3
Poln dostop do podatkov v zbirki EHDB in njihova obdelava
1.   
Potrditev polnega dostopa in obdelave podatkov v zbirki EHDB poteka, kot sledi:
(a)
preko zbirke EHDB se vloži vloga za ustvaritev računa s pravico do polnega dostopa in obdelave podatkov;
(b)
potrditev izvede ustrezna enotna kontaktna točka za zbirko EHDB;
(c)
račun se aktivira.
2.
Če uporabnik ne izpolnjuje zahtev iz te uredbe, lahko Komisija račun deaktivira.
PRILOGA 4
Dostop do zbirke EHDB samo za branje
1.
Potrditev dostopa do zbirke EHDB samo za branje se izvede, kot sledi:
(a)
preko zbirke EHDB se vloži vloga za ustvaritev računa s pravico do dostopa samo za branje;
(b)
potrditev izvede ustrezna enotna kontaktna točka za zbirko EHDB;
(c)
račun se aktivira.
2.
Če uporabnik ne izpolnjuje zahtev iz te uredbe, lahko Komisija račun deaktivira.
3.
Pristojni organi so odgovorni za redno spremljanje in preverjanje dostopa, ki so ga zagotovili organom iz člena 4(1).
PRILOGA 5
Funkcije
Zbirka EHDB omogoča naslednje funkcije:
1.
preverjanje enotne evropske identifikacijske številke plovila (ENI) v zbirki EHDB:
zbirka EHDB pristojnim organom omogoča, da na podlagi ENI ali podatkov za identifikacijo plovnega objekta preverijo, ali je plovni objekt že registriran v sistemu.
2.
Vpogled v podatke o spričevalih plovnih objektov:
zbirka EHDB omogoča dostop do podatkov o spričevalih (izdanih v skladu z Direktivo (EU) 2016/1629) plovnih objektov in podatkov za identifikacijo plovnega objekta, ki so jih dali na razpolago nacionalni registri.
3.
Vpogled v podatke o zavrnjenih ali še nerešenih vlogah za spričevala:
zbirka EHDB omogoča dostop do podatkov o stanju vlog za spričevala (zavržena ali še nerešena) v skladu z Direktivo (EU) 2016/1629.
4.
Dostop do digitalne kopije spričeval plovnega objekta:
zbirka EHDB omogoča dostop do digitalne kopije vseh spričeval, ki so jih izdali pristojni organi v skladu z Direktivo (EU) 2016/1629.
5.
Ustvarjanje statistik:
zbirka EHDB ima funkcije za zagotovitev podatkov pooblaščenim uporabnikom za iskanje v statistične namene.
6.
Upravljanje dostopa uporabnikov:
uporabniki dostopajo do zbirke EHDB preko avtentikacijske storitve Komisije (EU Login).

Summary:
Celinske plovne poti – plovila
Celinske plovne poti – plovila
 
POVZETEK: 
Delegirana uredba (EU) 2020/474 o evropski zbirki podatkov o ladijskih trupih
Direktiva (EU) 2016/1629 o tehničnih predpisih za plovila, namenjena za plovbo po celinskih plovnih poteh
Uredba (EU) 2016/1628 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo
Direktiva 2010/35/EU o premični tlačni opremi
Direktiva 2009/100/ES o vzajemnem priznavanju dovoljenj za plovbo za plovila, ki plujejo po celinskih plovnih poteh
Direktiva 2008/68/ES o notranjem prevozu nevarnega blaga
KAKŠEN JE NAMEN ZAKONODAJE?
Zakonodaja vzpostavlja sistem tehničnih predpisov za plovila, ki plujejo po celinskih plovnih poteh, in vzpostavlja kontrolni sistem. Njen cilj je narediti zahteve za potrdila o plovbi po celinskih plovnih poteh identične po vsej EU, tako da se poenostavijo pravila in prispeva k večji varnosti. Zakonodaja uvaja posebna pravila za:transport tlačne opreme in nevarnega blaga;mejne vrednosti izpustov onesnaževalcev za motorje;recipročne dogovore za priznavanje licenc;Evropsko zbirko podatkov o ladijskih trupih (EHDB).
KLJUČNE TOČKE
Direktiva (EU) 2016/1629 določa tehnične predpise za plovila, namenjena za plovbo po celinskih plovnih poteh. Ta določa tehnične predpise za varno plovbo po celinskih plovnih poteh, navedenih v prilogi, ki so uvrščene kot območje 1, 2, 3 ali 4 kot dodatek območju R (posebni dogovori za Revidirano konvencijo o plovbi po Renu). To ne velja za trajekte, mornariška plovila in večino morskih ladij, vključno z vlačilci in s potisnimi plovili, ki se lahko občasno uporabljajo v celinskih vodah.
Potrdila za celinsko plovbo
Države EU morajo zagotoviti, da so plovila, ki se uporabljajo na celinskih plovnih poteh v EU, zgrajena in vzdrževana skladno s to direktivo. Potrdilo za celinsko plovbo mora biti izdano skladno s tehničnim pregledom, preden se plovilo začne uporabljati.Pristojni organi lahko izdajo začasna potrdila v primeru izgube ali poškodovanja obstoječega potrdila ali v določenih izjemnih primerih, kot je navedeno v prilogah. Obdobje veljavnosti potrdil o celinski plovbi za novozgrajena plovila ne sme presegati 5 let (za potniška ali hitra plovila) ali 10 let (za vsa ostala plovila). V izjemnem primeru je mogoče veljavnost podaljšati do 6 mesecev brez dodatnega pregleda. Če večje spremembe ali popravila vplivajo na strukturno trdnost, plovbo, manevriranje ali posebne značilnosti, je treba plovilo pred kakršno koli plovbo znova pregledati. Če potrdilo ni obnovljeno, mora državni organ navesti razlog in obvestiti lastnika o pritožbenem postopku in časovnih omejitvah. Države EU lahko priznajo potrdilo o plovbi za plovilo iz države zunaj EU, ki čakajo na izrecen dogovor.Identifikacija
Države EU poskrbijo, da njihov imenovani organ vsakemu plovilu dodeli edinstveno evropsko identifikacijsko številko (ENI), ki se v življenjski dobi plovila ne spreminja.
Evropska zbirka podatkov o ladijskih trupihDelegirana uredba Komisije (EU) 2020/474 določa pravila za zbiranje, obdelavo in dostop do podatkov v EHDB. Evropska komisija je odgovorna za vzdrževanje EHDB s podpornimi ukrepi, da se zagotovi varnost, preprostost krmarjenja in uveljavljanje Direktive (EU) 2016/1629. Države EU poskrbijo, da njihovi organi posodabljajo zbirko podatkov za namene uveljavljanja direktive, upravljanja s prometom in infrastrukturo na plovnih poteh, vzdrževanja varnosti in izdelave statistike prek:vnašanja podatkov o identifikaciji in opisu plovila;vnašanja izdanih, obnovljenih, nadomeščenih ali umaknjenih potrdil z digitalno kopijo vseh potrdil, izdanih skladno s to direktivo;vnašanja podatkov o vseh zavrnjenih ali čakajočih vlogah za potrdila;brisanja podatkov, povezanih s plovilom, ko se plovilo zavrže na odpad;zapisovanja vseh sprememb zgoraj navedenih podatkov. Organi smejo prenesti osebne podatke v državo zunaj EU ali mednarodno organizacijo glede na posamezni primer. Vsakršna obdelava osebnih podatkov s strani držav EU je skladna z Zakonom EU o varstvu osebnih podatkov, zlasti z Uredbo (EU) 2016/679 (GDPR). Komisija sme na podlagi posameznega primera prenesti osebne podatke ali omogočiti dostop do EHDB organu države zunaj EU ali mednarodni organizaciji, če so izpolnjene zahteve Uredbe (EU) 2018/1725 (glej povzetek). Komisija je pooblaščena za sprejemanje delegiranih aktov, ki določajo:vnašanje podatkov v zbirko podatkov po državah EU;vrste dovoljenega dostopa;navodila glede uporabe in upravljanja zbirke podatkov, zlasti v zvezi z varnostjo podatkov, s kodiranjem in z obdelavo.Tehnične zahteve
Tehnične zahteve, ki veljajo za plovila v območjih 1, 2, 3 in 4, so navedene v Standardu ES-TRIN 2019/1, ki ga je pripravil Evropski odbor za pripravo standardov za plovbo po celinskih plovnih poteh (CESNI).
PregledInšpekcijski organi se določijo v državah EU in jih sestavlja vsaj ena od naslednjih oseb:uradnik javne uprave, odgovoren za plovbo po celinskih plovnih poteh;strokovnjak za zasnovo plovil za plovbo po celinskih plovnih poteh in njihovih motorjev;navtični strokovnjak z licenco za voditelja plovil za plovbo po celinskih plovnih poteh, ki pooblašča imetnika licence za upravljanje plovila, ki bo pregledano;strokovnjak za pregled tradicionalnih plovil. Države EU bodo poskrbele, da imenovani organi izvedejo začetne, periodične, izjemne in prostovoljne preglede, ki jih navaja direktiva.Izjeme za določene kategorije plovilMed ohranjanjem zadostne ravni varnosti lahko države EU odobrijo izjeme za upravljanje plovil na nepovezanih celinskih plovnih poteh ali določenih plovil z lastno maso, ki ne presega 350 ton, ali ki niso namenjena za prevoz blaga. Za spodbujanje inovacij in novih tehnologij lahko Komisija dovoli začasne izjeme za namestitve ali zasnove, ki niso vključene v prilogah – ali za poskusne namene – če je zagotovljena enakovredna varnost.Povezana zakonodajaDirektiva 2008/68/ES določa pravila za varen prevoz nevarnega blaga po cesti, železnici ali celinskih plovnih poteh v EU. Prav tako zajema vidike, kot so nakladanje in razkladanje, prenose na druge načine transporta in ustavitve med transportom. Direktiva razširja mednarodne pravilnike, da zajame nacionalni prevoz nevarnega blaga. Različni izvedbeni akti vključujejo izjeme, ki omogočajo upoštevanje specifičnih nacionalnih okoliščin, na splošno v zvezi z omejitvami količin in mešanimi tovori. Direktiva 2009/100/ES o vzajemnem priznavanju dovoljenj za plovbo velja za plovila za plovbo po celinskih plovnih poteh, ki tehtajo 20 ton ali več, ki so krajše od 20 metrov ali imajo prostornino manj kot 100 m3 in se uporabljajo za prevoz blaga po celinskih plovnih poteh. Skladno z zakonodajo države EU:določijo postopke za izdajanje dovoljenj za plovbo;priznajo potrdilo o plovbi, ki ga izda druga država EU, kot če bi potrdilo izdala sama;sme zaustaviti plovilo, če je v stanju, ki je nevarno za okolje, dokler se okvare ne odpravijo. Direktiva 2010/35/EU uvaja podrobna pravila o premični tlačni opremi* za izboljšanje varnosti in zagotavljanje prostega gibanja znotraj EU. Posodablja predhodno zakonodajo, zlasti glede zahtev o skladnosti, ocenjevanja skladnosti in periodičnih pregledov. Direktiva zajema prevoz po cesti in železnici ter celinske plovne poti in je tesno povezana z Direktivo 2008/68/ES. Uredba (EU) 2016/1628 (glej povzetek) določa mejne vrednosti izpustov onesnaževalcev za motorje, ki bodo nameščeni v necestno premično mehanizacijo (vključno s plovili za plovbo po celinskih plovnih poteh). Posebej določa stopnjo V mejne vrednosti izpustov onesnaževalcev in njihove datume uporabe. Cilj uredbe je zmanjšanje izpustov onesnaževalcev in postopno opuščanje opreme z najbolj onesnaževalnimi motorji.
S KATERIM DATUMOM ZAČNE ZAKONODAJA VELJATI?
Direktiva 2008/68/ES je v veljavi od 20. oktobra 2008 in je morala postati zakon v državah EU do 30. junija 2009. Direktiva 2009/100/ES je razveljavila in kodificirala Direktivo 76/135/EGS z dnem 22. oktobrom 2009. Direktiva 2010/35/EU je v veljavi od 20. julija 2010 in je morala postati zakon v državah EU do 30. junija 2011. Za motorja plovil za plovbo po celinskih plovnih poteh je Uredba (EU) 2016/1628 v veljavi od 1. januarja 2019 (moč manj kot 300 kW) in od 1. januarja 2020 (moč enaka ali več kot 300 kW). Poleg tega obstaja prehodno obdobje 24 mesecev od zgoraj navedenih datumov. Direktiva (EU) 2016/1629 je v veljavi od 6. oktobra 2016 in je morala postati zakon v državah EU do 7. oktobra 2018. Uredba (EU) 2020/474 je v veljavi od 21. aprila 2020.
OZADJE
Več informacij je na voljo na straneh:Celinske plovne poti (Evropska komisija) O CESNI (CESNI).
KLJUČNI POJMI
Premična tlačna oprema: to je oprema, ki zajema tlačne posode, rezervoarje, baterijska vozila/vagone, vsebnike z različnimi plini in jeklenke za pline. To vključuje plinske kartuše, vendar izključuje aerosole, odprte kriogenske posode, plinske jeklenke za dihalne aparate in gasilne aparate.
GLAVNI DOKUMENTI
Delegirana uredba Komisije (EU) 2020/474 z dne 20. januarja 2020 o Evropski zbirki podatkov o ladijskih trupih (UL L 100, 1.4.2020, str. 12–19).
Direktiva (EU) 2016/1629 Evropskega parlamenta in Sveta z dne 14. Septembra 2016, o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES (UL L 252, 16.9.2016, str. 118–176).
Zaporedne dopolnitve Direktive (EU) 2016/1629 so bile vdelane v izvorno besedilo. Ta prečiščena različica je samo dokumentarne vrednosti.
Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, o spremembi uredb (EU) št. 1024/2012 in (EU) št. 167/2013 ter o spremembi in razveljavitvi Direktive 97/68/ES (UL L 252, 16.9.2016, str. 53–117).
Glej prečiščeno različico.
Direktiva 2010/35/EU Evropskega parlamenta in Sveta z dne 16. junija 2010 o premični tlačni opremi in o razveljavitvi direktiv Sveta 76/767/EGS, 84/525/EGS, 84/526/EGS, 84/527/EGS in 1999/36/ES (UL L 165, 30.6.2010, str. 1–18).
Direktiva 2009/100/ES Evropskega parlamenta in Sveta z dne 16. septembra 2009 o vzajemnem priznavanju dovoljenj za plovbo za plovila, namenjena za plovbo po celinskih plovnih poteh (kodificirana različica) (UL L 259, 2.10.2009, str. 8–13).
Glej prečiščeno različico.
Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (UL L 260, 30.9.2008, str. 13–59).
Glej prečiščeno različico.
POVEZANI DOKUMENTI
Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39–98).
Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1–88).
Zadnja posodobitev 13.10.2020